Πακέτο στήριξης της Ευρωζώνης
ύψους 750 δισεκατομμυρίων Ευρώ από την ΕΕ και το ΔΝΤ, ενώ άνοδο σημείωσαν οι χρηματαγορές σε Ιαπωνία και Αυστραλία
Οι Υπουργοί Οικονομικών της Ευρωπαϊκής Ένωσης συμφώνησαν σε τεράστιο πακέτο σταθεροποίησης, μέχρι και 750 δισεκατομμυρίων Ευρώ, μετά από μαραθώνιες συνομιλίες στις Βρυξέλλες με στόχο την επίτευξη τελικής συμφωνίας πριν το άνοιγμα των Ασιατικών χρηματαγορών σήμερα. Ο συνδυασμός διμερών δανείων και εγγυήσεων για δάνεια στοχεύει στο να αποτρέψει την διεύρυνση της Ελληνικής δημοσιονομικής κρίσης σε άλλες χώρες της Ευρωζώνης που αντιμετωπίζουν και αυτές σοβαρά οικονομικά προβλήματα. Το μεγαλύτερο μέρος του πακέτου θα προέλθει απ’ την Ευρωπαϊκή Ένωση, ενώ θα υπάρξει και συνεισφορά του Διεθνούς Νομισματικού Ταμείου. Επίσης οι κεντρικές τράπεζες της Βρετανίας, του Καναδά, της Ελβετίας και των ΗΠΑ θα παρέχουν την δυνατότητα πιστώσεων στα νομίσματα της κάθε μιας απ' τις τέσσερις αυτές χώρες, σε μια προσπάθεια αποκλιμάκωσης των πιέσεων στις Ευρωπαϊκές αγορές. Ο δείκτης Νίκεϊ του Τόκιο άνοιξε σήμερα ενισχυμένος κατά 1,5% και το χρηματιστήριο του Σύδνεϋ σημείωσε άνοδο περίπου 2%, λίγο μετά την ανακοίνωση στις Βρυξέλλες. Οι επενδυτές είχαν αρχίσει να χάνουν την εμπιστοσύνης τους στο Ευρώ μετά την δημοσιονομική κρίση στην Ελλάδα. Η τιμή του ενιαίου Ευρωπαϊκού νομίσματος υποχώρησε κατά 4% την περασμένη εβδομάδα κυρίως λόγω ανησυχιών ότι τα προβλήματα της Ελλάδας θα επεκταθούν και σε άλλες χώρες της Ευρωζώνης, όπως η Ισπανία, η Πορτογαλία και η Ιρλανδία. Ο Πρόεδρος των ΗΠΑ, Μπαράκ Ομπάμα, είχε τηλεφωνική επικοινωνία την Κυριακή με τη Γερμανίδα Καγκελάριο, Άγκελα Μέρκελ και τον Γάλλο Πρόεδρο, Νικολά Σαρκοζί. Ο Λευκός Οίκος ανέφερε σε ανακοίνωση του ότι οι τρεις ηγέτες «συμφώνησαν στην σπουδαιότητα λήψης αποφασιστικής δράσης από μέρους της Ευρώπης για την αποκατάσταση της εμπιστοσύνης των αγορών». Επίσης την Κυριακή το Διεθνές Νομισματικό Ταμείο έδωσε τελική έγκριση σε πακέτο βοήθειας προς την Ελλάδα, ύψους 30 δισεκατομμυρίων Ευρώ στα πλαίσια του ευρύτερου πακέτου βοήθειας 110 δισεκατομμυρίων Ευρώ που θα χορηγηθούν από κοινού από την Ευρωπαϊκή Ένωση και το Ταμείο.